STOWER มั่นใจปีนี้พลิกกำไร กางแผนปี 65 ร่วมชิงงานกฟผ.-ขยายเสาให้เช่าฟิลิปปินส์
STOWER มั่นใจปีนี้พลิกกำไร หลังทยอยส่งมอบงานอย่างต่อเนื่อง กางแผนปี 65 พร้อมเข้าร่วมประมูลงานใหญ่ของกฟผ. ปี 65-66 งบลงทุนราว 500 ล้านบาท/ปี ขยายเสาให้เช่าในฟิลิปปินส์ 240 สถานี/ปี
STOWER มั่นใจปีนี้พลิกกำไร หลังทยอยส่งมอบงานอย่างต่อเนื่อง กางแผนปี 65 พร้อมเข้าร่วมประมูลงานใหญ่ของกฟผ. ลุยขยายเสาให้เช่าในฟิลิปปินส์
27 ก.ย. 2564

นายธีรชัย ลีนะบรรจง ประธานเจ้าหน้าที่บริหาร บริษัท สกาย ทาวเวอร์ จำกัด (มหาชน) หรือ STOWER เปิดเผยว่า บริษัทอยู่ระหว่างการติดตามงานประมูลงานเสาสัญญาณและสถานีส่งไฟฟ้าของการไฟฟ้าฝ่ายผลิตแห่งประเทศไทย (กฟผ.) ในปี 65 ที่คาดว่าจะออกมา 4-5 พันล้านบาท ซึ่งบริษัทมีความพร้อมที่จะเข้าประมูลเพื่อให้ได้งานมาเท่าที่ศักยภาพของบริษัทจะรองรับได้ และเป็นการที่จะมีงานใหม่เข้ามาช่วยรองรับการเติบโตในระยะต่อไป
ขณะที่การขยายการสร้างสถานีโทรคมนาคมให้เช่าในฟิลิปปินส์ยังคงเดินหน้าขยายอย่างต่อเนื่องและยังเป็นไปตามแผนงาน แม้ว่าในประเทศฟิลิปปินส์จะเผชิญกับการแพร่ระบาดโควิด-19 ในช่วงที่ผ่านมาก็ตาม แต่ปัจจุบันกลับมาทำงานได้ตามปกติแล้ว ซึ่งบริษัทคาดว่าในสิ้นปี 64 จะขยายจำนวนเสาให้ได้ตามแผน 140 สถานี และในปี 65-66 จะมีการขยายเพิ่มปีละ 240 สถานี โดยในช่วงปี 65-66 จะใช้งบลงทุนราว 500 ล้านบาท/ปี ซึ่งจะสามารถสร้างรายได้เข้ามาให้กับบริษัทได้ราว 550 ล้าน/ปี หากขยายเสาได้ตามแผน
ทั้งนี้ปัจจุบันบริษัทมีลูกค้ารายแรก คือ DITO Telecommunity ซึ่งเป็นถือหุ้นใหญ่โดย CHINA TELECOMMUNICATIONS CORPORATION รัฐวิสาหกิจชั้นนำของประเทศจีนที่ได้รับสัมปทานคลื่นความถี่ 700 MHz และ 3,500 MHz ระยะเวลา 25 ปีจากรัฐบาลฟิลิปปินส์ และมีความต้องการติดตั้งอุปกรณ์ส่งสัญญาณบนเสาโทรคมนาคมจำนวนมากเพื่อเร่งสร้างเครือข่ายให้ครอบคลุมผู้ใช้บริการมือถือกว่า 110 ล้านคนในประเทศฟิลิปปินส์ ทำให้ต้องมีการใช้เสาสัญญาณโทรคมนาคมในการให้บริการกับลูกค้าที่ครอบคลุม และคาดว่าจะมีลูกค้ารายอื่นๆเข้ามาใช้บริการเพิ่มเติม
ด้านผลการดำเนินงานของบริษัทในปี 64 คาดว่าจะพลิกกลับมามีกำไรได้ จากการที่ส่งมอบงานหลายโครงการของปี 63 ที่เลื่อนมาส่งมอบในปีนี้ ทำให้รายได้จะเข้ามาค่อนข้างมาก โดยที่บริษัทยังคงมีการรับรู้รายได้จากธุรกิจหลัก หรือธุรกิจเสาส่งไฟฟ้าแรงสูงและเสาโทรคมนาคม ส่วนธุรกิจเสาโทรคมนาคมให้เช่าคาดว่าจะเริ่มรับรู้รายได้ตั้งแต่ปลายปี 64 เป็นต้นไป ซึ่งเป็นปัจจัยหนุนใหม่ให้กับรายได้และกำไรเข้ามาอย่างต่อเนื่องในปีหน้าและปีต่อๆ ไป